आईएएस अफसर के सरकारी रिकार्ड की जांच करेगी सीबीआई, चिट्टी भेजी गई
सीबीआई रिश्वतकांड में फंसकर जेल में बंद सीनियर आईएएस अफसर बीएल अग्रवाल का सरकारी रिकार्ड चेक किया जाएगा। सीबीआई ने राज्य सरकार से आईएएस का सीआर रिकार्ड सहित बाकी दस्तावेज मांगे हैं। उनका परीक्षण कर अफसर के खिलाफ सबूत जुटाने के प्रयास किया है।
आईएएस अग्रवाल से सीबीआई अब तक कुछ भी महत्वपूर्ण जानकारी नहीं उगलवा सकी है। दो बार पुलिस रिमांड पर लेने के बावजूद आईएएस अग्रवाल ने अब तक यह स्वीकार नहीं किया है कि उन्होंने रिश्वतकांड में फंसे बाकी आरोपियों को घूस देने की पेशकश की है। अग्रवाल ने पीए की डायरी के आधार पर यह तो कबूल कर लिया कि दिल्ली में उन्होंने दलाली करने वाले भगवान सिंह और बुरहानुद्दीन से मुलाकात की है, लेकिन उनसे उनकी किसी भी तरह की डील नहीं हुई है। दलाली के आरोप में गिरफ्तार दोनों आरोपी बुरहानुद्दीन और भगवान सिंह से जब्त किए गए रुपए और सोना को अपना बता रहे हैं। सीबीआई अग्रवाल के रिकार्ड खंगाल कर यह पता लगाने की कोशिश करेगी कि जिस तारीख को आईएएस अग्रवाल भगवान सिंह और बुरहानुद्दीन से मिलने दिल्ली आए थे, क्या वह आफिशियल दौरा था? आफिशियल दौरे में उनके साथ और कौन-कौन अधिकारी या स्टाफ दिल्ली गया था? साथ गए लोगों के साथ बीएल कब तक रहे? क्या वे थोड़े समय के लिए उनसे अलग हुए थे? अलग होकर जाते वक्त उन्होंने क्या कारण बताए थे? अगर आफिशियल दौरा नहीं था तो अग्रवाल ने छ़ुट्टी के आवेदन में किस कारण का उल्लेख किया है?
जमानत की कवायद शुरू
आईएएस अग्रवाल का वकील सोमवार को उनकी जमानत के लिए आवेदन लगाने की तैयारी में है। वकील एक बार पहले भी कोर्ट में तर्क दे चुका है कि जांच में सीबीआई को अभी तक अग्रवाल के खिलाफ कोई सबूत नहीं मिले हैं। अग्रवाल इस मामले में फंसाए जाने का हलफनामा भी पेश कर सकते हैं। वहीं उनकी बीमारी को आधार बनाकर भी अदालत से जमानत की राहत मांगी जाएगी। सोमवार को सीबीआई अन्य दो आरोपियों को भी रिमांड बढ़ाने के लिए पेश कर सकती है।
hin_Deva hin_Deva hin_Deva hin_Deva hin_Deva